ประกาศคณะกรรมการกำกับกิจการพลังงาน เรื่อง หลักเกณฑ์การจัดทำประกาศ เครื่องหมาย และวิธีการแจ้งสิทธิในเขตระบบโครงข่ายพลังงาน พ.ศ. 2552

ประกาศคณะกรรมการกำกับกิจการพลังงาน

ประกาศคณะกรรมการกำกับกิจการพลังงาน
เรื่อง
หลักเกณฑ์การจัดทำประกาศ เครื่องหมาย และวิธีการแจ้งสิทธิในเขตระบบโครงข่ายพลังงาน
พ.ศ. ๒๕๕๒

อาศัยอำนาจตามความในมาตรา
๑๐๖ แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำโดยอาศัยอำนาจตามบทบัญญัติแห่งกฎหมาย
คณะกรรมการกำกับกิจการพลังงานออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศคณะกรรมการกำกับกิจการพลังงาน
เรื่อง หลักเกณฑ์การจัดทำประกาศ เครื่องหมาย
และวิธีการแจ้งสิทธิในเขตระบบโครงข่ายพลังงาน พ.ศ. ๒๕๕๒

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
เจ้าของหรือผู้ครอบครองอสังหาริมทรัพย์ หรือผู้ทรงสิทธิอื่น หมายความว่า เจ้าของหรือผู้ครอบครองอสังหาริมทรัพย์
หรือผู้ทรงสิทธิอื่นซึ่งมีอสังหาริมทรัพย์อยู่ในเขตหรือที่ตั้งระบบโครงข่ายพลังงาน

ข้อ ๔  การจัดทำเครื่องหมายแสดงบริเวณเขตระบบโครงข่ายพลังงานและการแจ้งเจ้าของหรือผู้ครอบครองอสังหาริมทรัพย์
หรือผู้ทรงสิทธิอื่น ให้เป็นไปตามหลักเกณฑ์วิธีการและเงื่อนไขที่กำหนดในประกาศนี้

ข้อ ๕  เมื่อคณะกรรมการให้ความเห็นชอบเขตระบบโครงข่ายพลังงานแล้ว
ให้สำนักงานประกาศกำหนดเขตระบบโครงข่ายพลังงานไว้ ณ สำนักงานเขต
หรือที่ว่าการอำเภอ หรือกิ่งอำเภอ ที่ทำการกำนัน
ที่ทำการผู้ใหญ่บ้านแห่งท้องที่ที่เขตระบบโครงข่ายพลังงานนั้นตั้งอยู่
พร้อมทั้งลงประกาศในหนังสือพิมพ์ท้องถิ่น
อย่างน้อยหนึ่งฉบับเป็นเวลาไม่น้อยกว่าสามวันหรือดำเนินการอื่นใดตามที่คณะกรรมการเห็นสมควร

ข้อ ๖  ประกาศกำหนดเขตระบบโครงข่ายพลังงานจะต้องมีรายละเอียด
ดังนี้
(๑)
ชื่อระบบโครงข่ายพลังงาน
(๒)
ความกว้างและแบบแผนผังของเขตระบบโครงข่ายพลังงาน
(๓)
ลักษณะประเภท ขนาดแรงดันหรือขนาดท่อ และระยะทางโดยประมาณของระบบโครงข่ายพลังงาน
(๔)
วัตถุประสงค์ ข้อกฎหมายและท้องที่ที่ถูกเขตระบบโครงข่ายพลังงานพาดผ่าน
(๕)
อำนาจหน้าที่ของผู้รับใบอนุญาต
(๖)
สิทธิในการอุทธรณ์ของเจ้าของหรือผู้ครอบครองอสังหาริมทรัพย์ หรือผู้ทรงสิทธิอื่น
ให้สำนักงานแจ้งประกาศตามวรรคหนึ่งให้ผู้รับใบอนุญาตทราบภายในเจ็ดวันนับแต่วันที่คณะกรรมการให้ความเห็นชอบ

ข้อ ๗  ให้ผู้รับใบอนุญาตจัดทำเครื่องหมายบนแผ่นป้ายแสดงบริเวณเขตระบบโครงข่ายพลังงาน
บนที่ดินที่อยู่ในเขตระบบโครงข่ายพลังงาน โดยมีรายละเอียด ดังนี้
(๑)
ชื่อระบบโครงข่ายพลังงาน
(๒)
ความกว้างของเขตระบบโครงข่ายพลังงาน
(๓)
ลักษณะประเภท ขนาดแรงดันหรือขนาดท่อ และระยะทางโดยประมาณของระบบโครงข่ายพลังงาน
(๔)
ชื่อผู้รับใบอนุญาต
แผ่นป้ายตามวรรคหนึ่งให้มีลักษณะ
ดังต่อไปนี้
(๑)
ขนาดความกว้างสามสิบเซนติเมตร ยาวหกสิบเซนติเมตร
(๒)
พื้นแผ่นป้ายเป็นสีเหลืองและตัวหนังสือสีดำ
(๓)
แผ่นป้ายจะต้องปักสูงจากระดับพื้นดินอย่างน้อยหนึ่งเมตร
ระยะของแผ่นป้ายตลอดแนวเขตระบบโครงข่ายพลังงานให้มีระยะห่างประมาณสามร้อยเมตรต่อหนึ่งแผ่นป้าย
หรือตามความเหมาะสมของลักษณะภูมิประเทศ
ในกรณีเขตระบบโครงข่ายพลังงานในทะเลให้ผู้รับใบอนุญาตแจ้งแผนที่แสดงแนวเขตระบบโครงข่ายพลังงานให้หน่วยงานที่เกี่ยวข้องทราบก่อนและหลังการก่อสร้าง
เช่น กรมอุทกศาสตร์ กรมทรัพยากรธรรมชาติและสิ่งแวดล้อม กองบังคับการตำรวจน้ำ
สมาคมการประมงแห่งประเทศไทย เป็นต้น

ข้อ ๘  ให้ผู้รับใบอนุญาตมีหนังสือแจ้งเจ้าของหรือผู้ครอบครองอสังหาริมทรัพย์
หรือผู้ทรงสิทธิอื่นโดยมิชักช้า
พร้อมทั้งแนบสำเนาประกาศกำหนดเขตระบบโครงข่ายพลังงาน โดยแจ้งสิทธิอุทธรณ์และระยะเวลาการใช้สิทธิอุทธรณ์ต่อคณะกรรมการภายในสามสิบวันนับแต่ได้รับหนังสือจากผู้รับใบอนุญาต

ข้อ ๙  วิธีการแจ้งตามข้อ ๘
ให้ดำเนินการโดยวิธีหนึ่งวิธีใด ดังนี้
(๑)
ส่งไปยังภูมิลำเนาของผู้รับแจ้งโดยทางไปรษณีย์ลงทะเบียนตอบรับ หรือ
(๒)
ให้บุคคลนำไปส่ง หากผู้รับไม่ยอมรับหรือไม่มีผู้รับให้วางหนังสือหรือปิดหนังสือ โดยมีบุคคลหนึ่งบุคคลใดต่อไปนี้
ได้แก่ เจ้าพนักงานตำรวจ ข้าราชการส่วนกลาง กำนัน แพทย์ประจำตำบล สารวัตรกำนัน
ผู้ใหญ่บ้าน ผู้ช่วยผู้ใหญ่บ้าน ข้าราชการส่วนท้องถิ่น พนักงานส่วนท้องถิ่น
ข้าราชการประจำอำเภอหรือข้าราชการประจำจังหวัด
เป็นพยานในการวางหนังสือหรือปิดหนังสือดังกล่าว

ข้อ ๑๐  กรณีเจ้าของหรือผู้ครอบครองอสังหาริมทรัพย์
หรือผู้ทรงสิทธิอื่นประสงค์จะใช้สิทธิอุทธรณ์ถึงเหตุที่ไม่สมควรทำตามประกาศกำหนดเขตระบบโครงข่ายพลังงาน
ให้ทำเป็นหนังสือยื่นต่อคณะกรรมการตามกำหนดเวลาในข้อ ๘
โดยต้องแสดงเหตุผลถึงเหตุที่ไม่สมควรทำเช่นนั้นมาด้วย

ข้อ ๑๑  ก่อนหรือหลังการก่อสร้าง
ให้ผู้รับใบอนุญาตจัดทำหมุดหลักเขตแสดงขอบเขตระบบโครงข่ายพลังงาน
เป็นหมุดหลักเขตคอนกรีต ปักติดตรึงกับพื้นดิน สูงจากระดับพื้นดินประมาณหกสิบเซนติเมตร
ระยะห่างประมาณสามร้อยเมตร ตลอดแนวเขตระบบโครงข่ายพลังงานทั้งสองด้าน

ข้อ ๑๒  ให้ประธานกรรมการเป็นผู้รักษาการตามประกาศนี้
และวินิจฉัยชี้ขาดปัญหาเกี่ยวกับการปฏิบัติตามประกาศนี้

ประกาศ ณ วันที่ ๓๐
กันยายน พ.ศ. ๒๕๕๒
ดิเรก  ลาวัณย์ศิริ
ประธานกรรมการกำกับกิจการพลังงาน

ปริยานุช/จัดทำ
๑๙ พฤศจิกายน ๒๕๕๒

นันท์นภัสร์/ตรวจ
๑๙ พฤศจิกายน ๒๕๕๒

จุฑามาศ/ปรับปรุง
๖ ธันวาคม ๒๕๕๙

[๑] ราชกิจจานุเบกษา
เล่ม ๑๒๖/ตอนพิเศษ ๑๖๔ ง/หน้า ๕๙/๑๑ พฤศจิกายน ๒๕๕๒